Markkinoiden väärinkäytöstä annetussa asetuksessa (EU) N:o 596/2014 tarkoitettu sellaisten julkisten elinten, joiden tehtävänä on julkisen velan hallinnointi tai jotka osallistuvat siihen, sekä kolmansien maiden keskuspankkien kansainvälinen käsittely

Australian rahoitushallintovirasto: Velkakonttorin työntekijöiden on noudatettava sisäpiirikauppoja, sisäpiiritiedon laitonta ilmaisemista ja markkinoiden manipulointia koskevia sääntöjä. Velkakonttoria sen paremmin kuin kolmansien maiden velkakonttoreitakaan ei ole vapautettu sisäpiirikauppoja, sisäpiiritiedon laitonta ilmaisemista ja markkinoiden manipulointia koskevista säännöistä. Työntekijöitä sitovat hallintoelinten riskinhallintastandardeihin sovellettavat yleiset säännöt ja heillä on salassapitovelvollisuus. Lisäksi heiltä on kielletty sisäpiiritiedon hyväksikäyttö ja kaupankäynti velkakonttorin liikkeelle laskemilla rahoitusvälineillä. Heidän on myös säilytettävä riippumattomuutensa kolmansien eduista ja vältettävä eturistiriitoja. Käytössä on sisäinen sääntöjen noudattamista valvova toiminto sisäisten menettelysääntöjen soveltamisen ohjaamista, rikkomusten tutkintaa ja tarvittaessa ulkopuolisille viranomaisille ilmoittamista varten. Kurinpitotoimet vaihtelevat tapauksen vakavuuden mukaan varoituksesta erottamiseen.

Australian keskuspankki: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi. Australian keskuspankkia ei ole muodollisesti vapautettu sisäpiirikauppoja, sisäpiiritiedon laitonta ilmaisemista ja markkinoiden manipulointia koskevista säännöistä. Myöskään kolmansien maiden keskuspankkien osalta ei sovelleta poikkeuksia. Australian keskuspankki soveltaa riskinhallintastandardeja toteuttaessaan liiketoimia. Työntekijöillä on salassapitovelvollisuus, josta säädetään useissa laeissa, ja heidän on noudatettava sisäisiä menettelysääntöjä, eivätkä he saa käydä aktiivisesti kauppaa rahoitusvälineillä omaan lukuunsa. Lisäksi heidän on säilytettävä riippumattomuutensa kolmansien eduista ja vältettävä eturistiriitoja. Työntekijöille kerrotaan rekrytoitaessa sisäisistä menettelysäännöistä ja niiden sovellettavuudesta. Heidän tietämystään menettelysäännöistä tutkitaan aika ajoin. Kurinpitotoimet voivat väärinkäytöksen vakavuuden mukaan johtaa jopa työsuhteen päättymiseen.

Jotta voitaisiin kattavasti arvioida kolmansien maiden julkisten elinten kansainvälistä käsittelyä, arvioinnin valmistelu on annettu riippumattomille toimeksisaajille, Centre for European Policy Studies tutkimuslaitokselle (CEPS) ja Bolognan yliopistolle, jäljempänä ’ulkopuoliset toimeksisaajat’. Ulkopuoliset toimeksisaajat toimittivat komissiolle 12. kesäkuuta 2015 kertomuksen ”Study on exemptions for third-country central banks and other entities under the Market Abuse Regulation and the Markets in Financial Instruments Regulation” (tutkimus markkinoiden väärinkäyttöasetuksessa ja rahoitusvälinemarkkina-asetuksessa säädetyistä kolmansien maiden keskuspankkeja ja muita elimiä koskevista poikkeuksista), jäljempänä ’ulkopuolinen tutkimus’. Ulkopuolista tutkimusta tehdessään ulkopuoliset toimeksisaajat lähettivät kolmansien maiden keskuspankeille kyselylomakkeen sekä suorittivat oikeudellisen ja taloudellisen tutkimuksen ja analyysin saamistaan tiedoista. Tutkimuksessa käytettiin hyväksi myös keskuspankkien ja velkakonttorien valtuuksia ja operatiivisia menetelmiä koskevaa taloudellista analyysia sekä kolmansien maiden keskuspankkeihin ja velkakonttoreihin sovellettavia markkinayhteyksiä sekä operatiivisia ja oikeudellisia kehyksiä koskevaa oikeudellista analyysia.

Sulkemalla pois EU:n jäsenvaltiot ja ETA-maat ja ottamalla tutkimukseen mukaan Turkin EU:n ehdokasmaana komissio sai aikaan luettelon, jossa on 13 oikeudenkäyttöaluetta (Australia, Brasilia, Kanada, Kiina, Hongkongin erityishallintoalue, Japani, Intia, Meksiko, Singapore, Etelä-Korea, Sveitsi, Turkki ja Yhdysvallat). Komissio on päättänyt keskittyä kertomuksessaan ensisijaisesti näihin oikeudenkäyttöalueisiin voidakseen ratkaista, onko markkinoiden väärinkäyttöasetuksessa säädettyjä velvoitteita ja kieltoja koskevan poikkeuksen laajentaminen tarkoituksenmukaista.

ESMA katsoi, että kolmansia maita arvioitaessa olisi tarkoituksenmukaista noudattaa Kansainvälisen valuuttarahaston (IMF) menetelmiä ja nimetä oikeudenkäyttöalueet, joiden rahoitusala on systeemisesti merkittävä ja joiden osalta on pakko käyttää IMF:n finanssialan arviointiohjelmaa (Financial Sector Assessment Program, FSAP). ESMAn näkemyksen mukaan IMF:n menetelmässä yhdistetään kunkin maan rahoitusalan koko ja keskinäiset kytkökset ja otetaan näin ollen huomioon rahoitusmarkkinaulottuvuus. IMF:n mukaan kyseisen maaryhmän osuus maailman rahoitusjärjestelmästä on lähes 90 prosenttia ja koko maailman taloudellisesta toiminnasta 80 prosenttia. Ryhmään kuuluu suurin osa G20-maista ja finanssimarkkinoiden vakauden valvontaryhmän (FSB) jäsenistä. Lisäksi ESMA on käyttänyt kahta muuta arvosteluperustetta. Ensimmäinen on se, että maa on rahanpesunvastaisen toimintaryhmän (FATF) ”korkean riskin yhteistyöhaluttomien oikeudenkäyttöalueiden” (”High-risk and non-cooperative jurisdictions”) luettelossa, jossa mainitaan ne maat, joiden rahanpesun ja terrorismin rahoittamisen vastaisissa toimissa on strategisia puutteita. Toinen on se, että maa ei ole allekirjoittanut kansainvälisen arvopaperimarkkinavalvojien yhteisön (IOSCO) monenkeskistä yhteistyöpöytäkirjaa.

Rahoitusmarkkinoiden maailmanlaajuisen luonteen sekä kolmansien maiden oikeusjärjestelmissä ja niiden oikeudenkäyttöalueilla tehtäviin johdannaiskauppoihin sovellettavissa riskinhallintastandardeissa esiintyvien erojen vuoksi komissio pyysi 21. lokakuuta 2013 ESMAa nimeämään tärkeimmät kolmansien maiden oikeudenkäyttöalueet, jotka olisi arvioitava. Komissio pyysi, että laatiessaan kolmansien maiden luetteloa ESMA ottaisi tarvittaessa huomioon toimivaltaisten viranomaisten ja markkinaosapuolten antaman panoksen ja että se valitsisi luetteloon ensisijaisiksi ne kolmannet maat, joissa tehdään merkittävä määrä markkinoiden väärinkäyttöasetuksen soveltamisalaan kuuluvia johdannaiskauppoja. ESMA toimitti komissiolle 25. marraskuuta 2013 teknisen asiakirjan, jossa oli arvosteluperusteet ensisijaisten kolmansien maiden luettelon laatimiseksi. Lisäksi ESMA on antanut komissiolle suosituksia siitä, miten valintamenettely on suoritettava ja mitä seikkoja on otettava huomioon kolmansia maita arvioitaessa.

Markkinoiden väärinkäyttöasetuksen 6 artiklan 5 kohdan 2 alakohdassa edellytetään, että komissio valmistelee ja esittää Euroopan parlamentille ja neuvostolle viimeistään 3 päivänä tammikuuta 2016 kertomuksen, jossa arvioidaan sellaisten julkisten elinten, joiden tehtävänä on julkisen velan hallinnointi tai jotka osallistuvat siihen, sekä kolmansien maiden keskuspankkien kansainvälistä käsittelyä. Markkinoiden väärinkäyttöasetuksen 6 artiklan 5 kohdan 3 alakohdan mukaan komission kertomuksen on sisällettävä vertaileva analyysi siitä, miten näitä elimiä ja keskuspankkeja käsitellään kolmansien maiden oikeusjärjestelmissä, sekä riskinhallintastandardit, joita sovelletaan näiden elinten ja keskuspankkien tekemiin johdannaiskauppoihin kyseisillä oikeudenkäyttöalueilla. Markkinoiden väärinkäyttöasetuksen 6 artiklan 5 kohdan 3 alakohdassa edellytetään, että jos kertomuksessa todetaan etenkin vertailuanalyysin valossa, että on tarpeen ottaa käyttöön tässä asetuksessa säädettyjä velvoitteita ja kieltoja koskeva vapautus näiden kolmansien maiden keskuspankkien rahapoliittisten tehtävien osalta, komissio laajentaa edellä mainittua poikkeusta koskemaan myös näiden kolmansien maiden keskuspankkeja.

Tässä kertomuksessa arvioidaan sellaisten julkisten elinten, joiden tehtävänä on julkisen velan hallinnointi tai jotka osallistuvat siihen, sekä kolmansien maiden keskuspankkien kansainvälistä käsittelyä. Tarkoituksena on arvioida edellä mainitun poikkeuksen laajentamisen tarkoituksenmukaisuutta.

Markkinoiden väärinkäytöstä annetun asetuksen (EU) N:o 596/2014 (markkinoiden väärinkäyttöasetus) 6 artiklan 1 kohdan mukaan asetusta ei sovelleta liiketoimiin, toimeksiantoihin eikä toimintaan rahapolitiikan, valuuttakurssipolitiikan tai julkisen velan hoitamista koskevan politiikan toteuttamiseksi, kun näiden liiketoimien, toimeksiantojen tai toiminnan toteuttajana ovat jäsenvaltiot, mukaan lukien liittovaltion jäsenet, jos valtio on liittovaltio, Euroopan keskuspankkijärjestelmän jäsenet, yhden tai useamman jäsenvaltion ministeriö, virasto tai erillisyhtiö tai sen puolesta toimiva henkilö.

Brasilian keskuspankki: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan rangaistaviksi teoiksi. Kansallista keskuspankkia ei ole muodollisesti vapautettu markkinoiden väärinkäyttöä koskevista säännöistä. Myöskään kolmansien maiden keskuspankkien osalta ei sovelleta poikkeuksia. Keskuspankilla on operatiivinen säännöstö, joka koskee rahoitusvälineiden hankintaan ja luovutukseen liittyviä liiketoimia. Käytössä on tehokkaat riskinhallintastandardit, joita sovelletaan johdonmukaisesti. Työntekijät ovat salassapitovelvollisia, eivätkä he saa käyttää sisäpiiritietoa yksityisiin tarkoituksiin. Säännöissä ei kielletä kokonaan kaupankäyntiä ennalta määritetyillä omaisuuserillä tai rahoitusvälineillä omiin tarkoituksiin, mutta työntekijöiden on pidättäydyttävä käyttämästä hyödykseen sisäpiiritietoa ja eturistiriitatilanteita, jotka aiheutuvat heidän asemastaan keskuspankissa. Lisäksi heidän on säilytettävä riippumattomuutensa kolmansien eduista ja vältettävä eturistiriitoja. Eettinen komitea informoi työntekijöitä menettelysäännöistä, seuraa sääntöjen soveltamista ja ryhtyy kurinpitotoimiin, jos rikkomuksia tapahtuu. Kurinpitotoimet vaihtelevat rikkomuksen vakavuuden mukaan varoituksesta erottamiseen.

Brasilian valtionkassa: Sisäpiirikauppoja, sisäpiiritiedon laitonta ilmaisemista ja markkinoiden manipulointia koskevista säännöistä ei sovelleta mitään poikkeuksia velkakonttorin ja/tai kolmansien maiden velkakonttorien osalta. Käytössä ei ole operatiivista säännöstöä rahoitusvälineiden luovutuksen ja hankinnan käsittelemiseksi. Työntekijöillä on salassapitovelvollisuus, josta säädetään useissa laeissa, ja heidän on noudatettava sisäisiä menettelysääntöjä. Sisäpiiritiedon käyttö yksityistarkoituksiin on poikkeuksetta kiellettyä. Käytössä on tarkat ja yksityiskohtaiset säännöt, joissa työntekijöiltä kielletään nimenomaisesti kaupankäynti velkakonttorin tai muun hallintoelimen liikkeeseen laskemilla rahoitusvälineillä, ellei ole sovellettava yksityiskohtaisempia ja tiukempia säännöksiä. Työntekijöiden on säilytettävä riippumattomuutensa kolmansien eduista ja vältettävä eturistiriitoja. Eettinen komitea valvoo sisäisten menettelysääntöjen noudattamista ja ryhtyy kurinpitotoimiin, jos rikkomuksia tapahtuu. Kurinpitotoimet vaihtelevat rikkomuksen vakavuuden mukaan varoituksesta erottamiseen.

Kanada

Kanadan keskuspankki: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista on säädetty rangaistuksia. Kansallista keskuspankkia ei ole muodollisesti vapautettu sisäpiirikauppaa eikä sisäpiiritiedon laitonta ilmaisemista koskevista säännöistä, mutta siihen sovelletaan poikkeusta markkinoiden manipulointia koskevista säännöistä. Kolmansien maiden keskuspankkien osalta ei sovelleta poikkeuksia. Keskuspankki soveltaa riskinhallintastandardeja toteuttaessaan liiketoimia. Työntekijöillä on salassapitovelvollisuus, joka estää sisäpiiritiedon yksityisen edun mukaisen käyttämisen ja käytön yrityksen. Rahoitusvälineillä omiin tarkoituksiin käytävään kauppaan sovellettavissa säännöissä on otettu huomioon työntekijän asema. Työntekijöiden on säilytettävä riippumattomuutensa kolmansien eduista ja vältettävä eturistiriitoja. Keskuspankin johtokunnan yhteyteen nimitetty komitea tarkastaa sääntöjen soveltamista valvovan osaston kanssa menettelysääntöjen hallintaa. Sen vastuulla on myös sääntöjen tarkistaminen, tiedon jakaminen ja kurinpitotoimiin ryhtyminen, jos sääntöjä rikotaan. Kurinpitotoimet voivat rikkomuksen vakavuuden mukaan johtaa jopa työsuhteen päättymiseen.

Kanadan valtiovarainministeriö: Velkakonttorin työntekijöiden on noudatettava sisäpiirikauppoja, sisäpiiritiedon laitonta ilmaisemista ja kaikenlaista markkinoiden manipulointia koskevaa kieltoa. Heihin sovelletaan asiaankuuluvia hallinnollisia ja rikosoikeudellisia rangaistuksia. Velkakonttoria ei ole vapautettu sisäpiirikauppoja ja sisäpiiritiedon laitonta ilmaisemista koskevista säännöistä, sen sijaan siihen sovelletaan poikkeusta markkinoiden manipulointia koskevista säännöistä. Kolmansien maiden velkakonttoreita ei ole vapautettu kyseisistä säännöistä. Käytössä ovat samat riskinhallintastandardit kuin keskuspankissa. Työntekijät ovat salassapitovelvollisia, ja sisäpiiritiedon käyttö yksityistarkoituksiin on poikkeuksetta kiellettyä. Työntekijät eivät saa sijoittaa rahoitusvälineisiin, jos se voi aiheuttaa todellisia tai mahdollisia eturistiriitoja. Lisäksi työntekijöillä on riippumattomuusvelvoite ja heidän on vältettävä eturistiriitoja. Käytössä on sisäinen sääntöjen noudattamista valvova toiminto. Sen avulla ohjataan sisäisten menettelysääntöjen, joiden hyväksyminen on työsopimuksen edellytys, soveltamista, tutkitaan väärinkäytöksiä ja ilmoitetaan väärinkäytöksistä tarvittaessa ulkopuolisille viranomaisille.

Kiina

Kiinan keskuspankki (People’s Bank of China): Keskuspankin työntekijöiden on noudatettava kaikkia sääntöjä, joilla kielletään sisäpiirikauppa, sisäpiiritietojen laiton ilmaiseminen ja markkinoiden manipulointi. Tällaiset rikkomukset katsotaan hallinnollisiksi rikoksiksi ja/tai rangaistaviksi teoiksi. Keskuspankkia eivät koske sisäpiirikauppaa, sisäpiiritietojen laitonta ilmaisemista ja markkinoiden manipulointia koskevat säännöt. Näitä poikkeuksia ei kuitenkaan sovelleta kolmansien maiden keskuspankkeihin. Keskuspankki soveltaa liiketoimia toteuttaessaan yleisiä ja erityisiä riskinhallintastandardeja. Standardien noudattamista seurataan säännöllisesti sisäisen sääntöjen noudattamisen valvonnan ja tarkastustoiminnan avulla. Työntekijöillä on tiukka salassapitovelvollisuus, joka jatkuu työsuhteen päättymisen jälkeen. Myös sisäpiiritiedon käyttö yksityistarkoituksiin on poikkeuksetta kiellettyä. Sijoituksiin sekä omaisuuden ja rahoitusvälineiden omistamiseen liittyy rajoituksia. Työntekijöiden on säilytettävä riippumattomuutensa kolmansien eduista ja vältettävä eturistiriitoja. Käytössä on sisäinen sääntöjen noudattamista valvova toiminto sisäisten menettelysääntöjen soveltamisen valvontaa varten. Kurinpitotoimet voivat johtaa väärinkäytöksen vakavuuden mukaan jopa erottamiseen.

Hongkong

Hongkongin rahapoliittinen viranomainen: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista on säädetty rangaistus. Koska Hongkongin rahapoliittinen viranomainen kuuluu toimeenpanevaan elimeen, sitä koskee vain de facto poikkeus sisäpiirikauppaa, sisäpiiritietojen laitonta ilmaisemista ja markkinoiden manipulointia koskevista säännöistä. Kolmansien maiden keskuspankkien osalta ei sovelleta poikkeuksia. Hongkongin rahapoliittinen viranomainen soveltaa riskinhallintastandardeja sekä ottaa huomioon sisäistä investointia koskevat toimintaperiaatteet ja menettelykäsikirjat liiketoimia toteuttaessaan. Työntekijöillä on salassapitovelvollisuus, josta on säädetty useissa laeissa. Hei eivät saa käyttää sisäpiiritietoja omaksi hyödykseen. Työntekijöitä on kielletty sijoittamasta säänneltyjen yksiköiden liikkeelle laskemiin rahoitusvälineisiin. Heidän on säilytettävä riippumattomuutensa kolmansien eduista ja vältettävä eturistiriitoja. Hallinto- ja henkilöstöosasto valvoo sisäisten menettelysääntöjen soveltamista ulkopuolisten sääntelyviranomaisten tukemana. Kurinpitotoimet voivat johtaa väärinkäytöksen vakavuuden mukaan jopa työsuhteen päättymiseen.

Hongkongin rahoituspalvelut ja valtiovarainvirasto: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista on säädetty rangaistus. Velkakonttori on de facto vapautettu sisäpiirikauppaa, sisäpiiritietojen laitonta ilmaisemista ja markkinoiden manipulointia koskevista säännöistä. Kolmansien maiden velkakonttorien osalta ei sovelleta poikkeuksia. Työntekijöillä on salassapitovelvollisuus, eivätkä he saa käyttää sisäpiiritietoja omaksi hyödykseen. Työntekijät eivät saa osallistua yksityisiin sijoituksiin, jotka voivat aiheuttaa todellisia tai näennäisiä eturistiriitoja, kun otetaan huomioon heidän virkatehtävänsä. Heidän on säilytettävä riippumattomuutensa kolmansien eduista ja ilmoitettava eturistiriidoista valvojilleen. Kurinpitotoimet voivat vaihdella väärinkäytöksen vakavuuden mukaan kirjallisesta varoituksesta pakolliseen eläkkeelle jäämiseen tai erottamiseen.

Intia

Intian keskuspankki: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista rangaistaan tapauksen mukaan. Intian keskuspankkia eivät koske sisäpiirikauppaa, sisäpiiritietojen laitonta ilmaisemista ja markkinoiden manipulointia koskevat säännöt. Kolmansien maiden keskuspankkien ja velkakonttorien osalta ei sovelleta poikkeuksia. Intian keskuspankki soveltaa liiketoimia toteuttaessaan riskinhallintastandardeja, joiden soveltamistapa on riittävän julkista. Työntekijöillä on salassapitovelvollisuus, josta on säädetty useissa laeissa. Voimassa on sääntöjä, joissa työntekijöiltä kielletään nimenomaisesti spekulatiivinen kaupankäynti rahoitusvälineillä. Työntekijöiden on säilytettävä riippumattomuutensa kolmansien eduista. Erityistä sisäistä politiikkaa eturistiriitoihin liittyvien ongelmien käsittelemiseksi ei kuitenkaan ole. Menettelysääntöjen noudattamisen valvonnasta vastaa kunkin työntekijän esimies. Kurinpitotoimet voivat johtaa väärinkäytöksen vakavuuden mukaan jopa työsuhteen päättymiseen.

Japani

Japanin keskuspankki: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista rangaistaan tapauksen mukaan. Kansallista keskuspankkia koskevat muodollisesti sisäpiirikauppaa, sisäpiiritietojen laitonta ilmaisemista ja markkinoiden manipulointia koskevat säännöt. Myöskään kolmansien maiden keskuspankkien osalta ei sovelleta poikkeuksia. Työntekijöillä on salassapitovelvollisuus, joka jatkuu koko eliniän. Sisäpiiritiedon käyttö yksityisiin tarkoituksiin ja kaupankäynti rahoitusvälineillä on kiellettyä. Työntekijöiden on säilytettävä riippumattomuutensa kolmansien eduista ja vältettävä eturistiriitoja. Keskusviranomaisen, kansallisen julkisen palvelun eettisen lautakunnan, tehtävänä on ilmoittaa eettiseen säännöstöön tehdyistä muutoksista julkisalan työntekijöille. Kurinpitotoimet voivat johtaa väärinkäytöksen vakavuuden mukaan joko varoitukseen, palkanmaksun lopettamiseen tai työsuhteen päättymiseen.

Valtiovarainministeriö: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista on säädetty rangaistus. Työntekijöillä on salassapitovelvollisuus, joka jatkuu koko eliniän. Sisäpiiritiedon käyttö yksityisiin tarkoituksiin ja kaupankäynti valtion joukkovelkakirjoilla on kiellettyä. Työntekijöiden on säilytettävä riippumattomuutensa kolmansien eduista. Kansallisen julkisen palvelun eettisen lautakunnan tehtävänä on ilmoittaa eettiseen säännöstöön tehdyistä muutoksista kaikille julkisalan työntekijöille. Kurinpitotoimet voivat johtaa väärinkäytöksen vakavuuden mukaan joko varoitukseen, palkanalennukseen tai työsuhteen päättymiseen.

Meksiko

Meksikon keskuspankki: Sisäpiirikauppa, sisäpiiritietojen laiton ilmaiseminen ja kaikenlainen markkinoiden manipulointi on kiellettyä. Ne katsotaan rangaistaviksi teoiksi, joista on säädetty vankeusrangaistus. Kansallista keskuspankkia eivät muodollisesti koske sisäpiirikauppaa, sisäpiiritietojen laitonta ilmaisemista ja markkinoiden manipulointia koskevat säännöt. Kolmansien maiden keskuspankkien osalta ei sovelleta poikkeuksia. Keskuspankki soveltaa liiketoimia toteuttaessaan riskinhallintastandardeja, joiden täytäntöönpanokeinot ovat riittävän julkisia. Työntekijöillä on salassapitovelvollisuus, joka jatkuu työsuhteen päättymisen jälkeen. Voimassa on sääntöjä, joissa työntekijöitä nimenomaisesti kielletään käymästä kauppaa rahoitusvälineillä hintaan, joka selvästi ei korreloi käyvän markkinahinnan kanssa. Työntekijöiden on säilytettävä riippumattomuutensa kolmansien eduista ja vältettävä eturistiriitoja. Sisäinen toiminta, jolla valvotaan Menettelysääntöjen noudattamisen sisäinen valvonta on jaettu useille komiteoille ja osastoille. Kurinpitotoimet voivat vaihdella väärinkäytöksen vakavuuden mukaan varoituksesta ja määräaikaisesta erottamisesta erottamiseen sekä väliaikaiseen kieltoon harjoittaa vastaavia tehtäviä.

Meksikon valtiovarainministeriö ja julkinen luottolaitos: Velkakonttorin työntekijöiden on noudatettava sisäpiirikauppoja, sisäpiiritiedon laitonta ilmaisemista ja markkinoiden manipulointia koskevia sääntöjä. Heihin sovelletaan asiaankuuluvia rikosoikeudellisia rangaistuksia Sisäpiirikauppoja, sisäpiiritiedon laitonta ilmaisemista ja markkinoiden manipulointia koskevista säännöistä ei sovelleta mitään poikkeuksia kansallisen velkakonttorin tai kolmansien maiden velkakonttorien osalta. Omaisuuserillä käytävää kauppaa on rajoitettu. Verokonttori soveltaa operaatioissaan riskinhallintastandardeja. Työntekijät ovat salassapitovelvollisia, ja sisäpiiritiedon käyttö yksityistarkoituksiin on poikkeuksetta kiellettyä. Erityisiä sääntöjä, joissa kiellettäisiin työntekijöitä käymästä kauppaa velkakonttorin liikkeelle laskemilla rahoitusvälineillä, ei ole. Työntekijöiden on kuitenkin säilytettävä riippumattomuutensa kolmansien eduista ja vältettävä eturistiriitoja. Sisäisten menettelysääntöjen noudattamista valvoo eettinen komitea. Kurinpitotoimet voivat vaihdella väärinkäytöksen vakavuuden mukaan varoituksesta virasta erottamiseen ja väliaikaiseen kieltoon harjoittaa julkisen alan virkatehtäviä.

Singapore

Singaporen rahapoliittinen viranomainen: Sisäpiirikauppa, sisäpiiritiedon laiton ilmaiseminen ja kaikenlainen markkinoiden manipulointi on kiellettyä. Ne katsotaan sekä hallinnollisiksi rikoksiksi että rangaistaviksi teoiksi, joista rangaistaan tapauksen mukaan. Singaporen rahapoliittista viranomaista eivät koske sisäpiirikauppaa, sisäpiiritietojen laitonta ilmaisemista ja markkinoiden manipulointia koskevat säännöt. Kolmansien maiden keskuspankkien tai velkakonttorien osalta ei sovelleta poikkeuksia. Singaporen rahapoliittinen viranomainen soveltaa riskinhallintastandardeja liiketoimia toteuttaessaan, ja standardienmukaisuutta seurataan. Työntekijöillä on sovellettavien sisäisten menettelysääntöjen mukainen salassapitovelvollisuus ja sisäpiiritiedon käyttö yksityistarkoituksiin on kiellettyä. Työntekijä tai hänen perheensä ei saa omistaa säänneltyjen yksiköiden liikkeelle laskemia rahoitusvälineitä eikä ostaa listattuja rahoitusvälineitä julkisten markkinoiden ulkopuolelta. Työntekijöiden on säilytettävä riippumattomuutensa kolmansien eduista ja ilmoitettava eturistiriidoista osaston päällikölle. Singaporen rahapoliittisen viranomaisen hallinto-osasto valvoo yhdessä henkilöstö- ja riskinhallintaosastojen kanssa sisäisten menettelysääntöjen noudattamista ja tiedottaa säännöistä uusille työntekijöille. Singaporen rahapoliittisen viranomaisen johdon kurinpitotoimet voivat vaihdella suullisesta varoituksesta työsuhteen päättämiseen.